讀鄧魴詩
作者：白居易
朝代：唐

paragraphs: 塵架多文集，偶取一卷披。
未及看姓名，疑是陶潛詩。
看名知是君，惻惻令我悲。
詩人多蹇厄，近日誠有之。
京兆杜子美，猶得一拾遺。
襄陽孟浩然，亦聞鬢成絲。
嗟君兩不如，三十在布衣。
擢第祿不及，新婚妻未歸。
少年無疾患，溘死於路岐。
天不與爵壽，唯與好文詞。
此理勿復道，巧曆不能推。